Summary: Carlos Portela (guionista) e Sergi San Julián (debuxante) veñen de iniciar unha campaña de crowdfunding para publicar a agardada continuación do cómic, pubicado en 2008 con excelentes críticas e prólogo de Manuel Rivas. Miguelanxo Prado é o encargado de prologar esta nova entrega.

Para cando a segunda parte de A conta atrás? Era unha pregunta recorrente na banda deseñada galega nos últimos anos. En 2008 Carlos Portela (guionista) e Sergi San Julián (debuxante) publicaron esta novela gráfica centrada na catástrofe do Prestige e nas súas consecuencias políticas. Unha obra necesaria, definida por Manuel Rivas, que escribiu o seu prólogo, como "a primeira gran novela gráfica ó noso redor nunha liña de thriller político-social", e que ademais recibiu excelentes críticas e que mesmo foi nomeada ao Premio ao Mellor Guionista en Expocómic 2008. Foron pasando os anos, e a segunda parte non chegaba. "Houbo dificultades de todo tipo, principalmente vitais, aínda que tamén as houbo de produción da obra. Iso dá pra outra novela gráfica", destaca Carlos Portela en conversa con Praza. Esta segunda parte é absolutamente necesaria, ademais, para completar a obra, cunha estrutura narrativa complexa (e moi eloxiada polos lectores) na que acción se desenvolve de adiante a atrás. Faltaba, pois, o final da historia, que é o principio: o accidente do barco, o seu paseo pola costa galega, o afundimento, a marea negra, os voluntarios e a carraxe. Esta segunda parte vai, pois, desde a campaña das eleccións locais cara atrás até antes do naufraxio do barco, e inclúe dous epílogos. E, se na primeira parte foi Manuel Rivas o encargado de escribir o prólogo, desta volta será nada menos que Miguelanxo Prado. Pero desta vai, ou irá en función do éxito da campaña de crowdfunding que os dous autores veñen de poñer en marcha a través de Verkami. Necesitan un total de 27 mil euros para rematar o álbum, imprimilo (en galego e castelán) e realizar os envíos aos domicilios das persoas que realicen achegas. A achega mínima é de 18 euros, e dá dereito a facerse cun exemplar do álbum. Con 25 euros pódese ter o álbum, unha dedicatoria personalizada e un debuxo exclusivo, e a partir de 33 euros calquera persoa pode facer cos dous libros: a primeira e a segunda parte. Destacan, igualmente, que no caso de acadar o seu obxectivo, enviarán un pdf cun adianto exclusivo da obra, ademais de mencionar todos os mecenas no libro, que se todo vai ben, debería estar rematado, impreso e enviado antes de final de ano. Pechar as feridas O crítico Álvaro Pons destaca que a novela "abre todas as feridas para demostrar que o chapapote aínda está pegado na conciencia colectiva, que non só non se limpou senón que ten que estar máis presente ca nunca para recordar a historia" A obra chegará poucos meses despois da publicación da sentenza do xuízo do Prestige, un fallo que para Carlos Portela non só non pecha feridas, senón que "axuda a reabrilas". "Deixa moi claro que as sancións contempladas non abondan e que hai que modificar as leis pra protexer o noso entorno. Aínda que a sentenza se axuste á lei vixente semella unha chanza de pésimo gusto", engade. A necesidade de abrir ou de pechar feridas, segundo se mire, foi un dos argumentos máis empregados á hora de analizar a primeira parte de A Conta Atrás. O crítico Álvaro Pons destaca que a novela "abre todas as feridas para demostrar que o chapapote aínda está pegado na conciencia colectiva, que non só non se limpou senón que ten que estar máis presente ca nunca para recordar a historia, esa verdade que nunca se contou e á que se lle deu carpetazo xudicial, pero que todos coñecían". E engadía que "A conta atrás é un cómic que debe ser publicado na súa totalidade para lembrar o que sucedeu cando afundiu o Prestige e como actuaron algúns. E, ademais, porque é un cómic extraordinario". De igual xeito, Manuel Rivas destacara daquela que estabamos ante "unha obra artisticamente madura e valente, polo que consigue esa condición de golpear e desgarrar que Frank Kafka lle pedía ás creacións". E tamén o guionista de banda deseñada Juan Díaz Canales salientaba que na obra "con mestría narrativa móstrannos como o verdadeiro drama é a prostración moral que afecta a todas e cada unha das capas da nosa sociedade, desde o inevitable político que minte e manipula con descaro ata o cidadán de a pé que mira para outro lado, pasando polos medios de comunicación que nalgún punto do camiño esqueceron a súa razón de ser". Unhas críticas excelentes ás que tamén se sumou hai un tempo Arturo Losada na súa ducia de tebeos galegos, na que destacou que "nestas páxinas teñen un dos mellores retratos da mancha que o petroleiro deixou na conciencia colectiva dos galegos" Tamén ten palabras de eloxio David Rubín, que hai anos estivo a piques de ser o debuxante deste cómic, unha circunstancia que non se chegou a dar pola coincidencia con outros proxecto: "non vía o momento de poder ler o final desta estupenda novela gráfica. E pasaban os anos e este non chegaba. E fíxate, hai un par de días chámame Carlos e dime que van facer un crowdfunding para autopublicar a segunda parte, e xa me alegrou o día, a semana e ata o mes". Unhas críticas excelentes ás que tamén se sumou hai un tempo Arturo Losada na súa ducia de tebeos galegos, na que destacou que "nestas páxinas teñen un dos mellores retratos da mancha que o petroleiro deixou na conciencia colectiva dos galegos", un relato sobre a marea negra do Prestige e as súas consecuencias "contado remontando o tempo capítulo a capítulo, con envexable pulso narrativo e efectivo traballo gráfico". Máis contido político e social nos 'cadriños' Carlos Portela cre que na banda deseñada "fan falla máis historias con tintes políticos ou sociais" Carlos Portela, guionista de cómics como Las nuevas aventuras de Esther, Gorka, Los Heresiarcas, Impresiones de la isla e tamén dende hai 15 anos subdirector de Viñetas desde o Atlántico, cre que na banda deseñada "fan falla máis historias con tintes políticos ou sociais" e sinala que "a ambientación na actualidade non é a máis común na historieta española contemporánea agás na de humor", aínda que engade que "non fai falla facer necesariamente realismo pra falar da actualidade". De igual xeito, valora como "moi boa" a calidade das producións recentes da banda deseñada en Galicia: "Hai grandes creadores con personalidades diferentes o que fala do músculo creativo que hai aquí". Porén, sinala igualmente que "outra cousa sonche as canles pra que eses autores fagan as súas obras. Niso a cousa vai coma sempre: mal". "Se ti merchaches a primeira parte tes que ter a oportunidade de poder mercar a segunda antes de que se faga un integral" En canto ao crowdfunding, sinala que non é mais que "outra ferramenta", da que se debe botar man para poder publicar, e sobre todo para poder publicar da maneira que os autores queren. "No noso caso temos que intentalo por coherencia. Tiñamos editoriais interesadas en sacar a segunda parte, pero dentro dun integral no que tamén se incluiría a primeira parte, e iso a nós, como lectores, non nos gustaba. Se ti merchaches a primeira parte tes que ter a oportunidade de poder mercar a segunda antes de que se faga un integral". Subliña que "tendo en conta que Faktoría K, a editora orixinal do primeiro volumen, que se portou xenial con nós, xa non edita novela gráfica, pensamos que polo menos tiñamos que darlle aos lectores a oportunidade de mercar a final da historia sen necesidade de volver pagar pola primeira".


Summary: Suso Seixo afirma que no caso de non chegar a un acordo, o sindicato mantería a convocatoria, neste caso unicamente con outras centrais nacionalistas. A CIG convoca, ao igual de CC.OO. e UGT, manifestacións contra os recortes para o vindeiro xoves 19.

A CIG vén de anunciar a convocatoria de manifestacións, acompañadas de cazoladas, en todas as cidades galegas, para o vindeiro xoves 19 ás oito da tarde, en protesta polos recortes anunciados onte por Mariano Rajoy. CC.OO. e UGT xa anunciaran onte a convocatoria de mobilizacións para ese mesmo día. Non parece, polo de agora, que as convocatorias vaian confluír nunha mobilización unitaria a vindeira semana; con todo, Suso Seixo anunciou esta mañá que a CIG vai iniciar contactos coas organizacións sindicais máis representativas e maioritarias para tentar fixar un calendario conxunto de mobilizacións de cara á convocatoria dunha folga xeral en setembro en todo o Estado. Seixo afirmou que de non acadar un acordo, a CIG manterá a data procurando coincidir coas organizacións sindicais nacionalistas. O secretario xeral da CIG alertou de que os recortes avanzados por Rajoy, no Congreso dos Deputados, serán desenvolvidos nos Consello de Ministros dos meses de xullo e agosto, a través de decretos lei, "e o alcance desta medidas será aínda peor". Seixo acusou a Rajoy de mentir cando anunciara, "exultante", que o rescate á banca non ía ter consecuencias para a poboación: "trátase dun préstamo ao Estado que se traducirá en débeda e déficit. Teremos que pagalo todas e si tiña consecuencias". Seixo considerou que os drásticos recortes que se van impor demostran que o Estado español está intervido e que non ten capacidade para decidir nin as súas políticas económicas, nin laborais, nin sociais: "Están en mans do BCE e das institucións europeas". CCOO e UGT fixeron onte un chamamento "á sociedade civil e aos seus sectores máis dinámicos" para compartir a convocatoria de manifestacións masivas que terán lugar en todo o Estado o 19 de xullo Pola súa banda, as direccións executivas confederais de CCOO e UGT decidiron onte facer un chamamento "á sociedade civil e aos seus sectores máis dinámicos" para compartir a convocatoria de manifestacións masivas que terán lugar en todo o Estado o xoves 19 de xullo. Os dous sindicatos maioritarios anunciaron que van redobrar a "estratexia de mobilización sostida contra os recortes decidida xa hai uns meses", que aseguran que terá no outono "unha expresión máis firme e contundente", aínda que sen falar en ningún momento de folga xeral. CC.OO. e UGT aseguran que despregarán "unha intensa axenda de contactos e reunións co tecido social e cultural organizado", para procurar comprometer o maior número de persoas e colectivos na resposta ao plan de recortes do Goberno. "Ou conseguimos mudar estas políticas ou pasarémolo realmente mal" Suso Seixo afirmou esta mañá que da actual situación só se pode saír cambiando a correlación de forzas "na rúa, nas empresas e nas institucións. En ningún caso vai vir da man dos que provocaron a crise e agora se están a beneficiar dela" Suso Seixo afirmou esta mañá que da actual situación só se pode saír cambiando a correlación de forzas "na rúa, nas empresas e nas institucións. En ningún caso vai vir da man dos que provocaron a crise e agora se están a beneficiar dela". Seixo advertiu ademais de que "as medidas anunciadas onte non van quedar aquí. Estamos nun caleixón sen saída, nun camiño sen retorno. Isto só pode empeorar a situación é, ou conseguimos mudar estas políticas ou pasarémolo realmente mal". E concluíu: "A estes hai que botalos como sexa e o máis rápido posíbel porque é inadmisíbel seguir mantendo a estes impresentábeis que nos están gobernando". O secretario xeral da CIG lembrou as consecuencias que as políticas ditadas polo BCE tiveron xa en países intervidos como Portugal ou Grecia: "recortes de dereitos, de salarios, incremento de impostos indirectos e liberalización e desregulación do mercado laboral, dos servizos, dos horarios comerciais e privatizacións". Políticas que, dixo, "benefician aos de sempre. Non van a axudar a saír da crise, ao contrario, van provocar máis recesión, máis desemprego e menos consumo". Seixo considera que "estas medidas obedecen a criterios ideolóxicos. Están dirixidas a favorecer á banca e ao sistema financeiro. Son préstamos á banca española para garantir que paga os pufos á banca europea, sobre todo á alemá, garantindo que se non os paga a banca vainos pagar o Estado". (HABERÁ AMPLIACIÓN)


Summary: Cantar na Coruña. Cancioneiro coruñés dos séculos XVIII e XIX (Laiovento) é a obra que vén de publicar Xosé Manuel Sánchez Rei (A Coruña, 1973). Profesor titular na Universidade da Coruña na Área de Filoloxía Galega e Portuguesa, o seu campo de estudo é, fundamentalmente, a gramática da lingua galega actual e a linguaxe literaria contemporánea. Entrevistámolo no número 278 de Sermos Galiza. Eis un extracto.

É posíbel unha restauración social cando o que se pretende restaurar está fortemente erosionado polo español? Eu penso que o único camiño para avanzarmos na normalización asenta nunha restauración seria e destonada, na medida do posíbel, de influencias do español gratuítas e desnecesarias. Unha restauración que pasa por? Suprimirmos todo aquilo foráneo e potenciarmos o que é máis noso. Humildemente, considero que eses modelos híbridos que se escoitan na televisión ou na radio, en programas con persoas que comen do galego e que propositadamente o destrúen, non constitúen avanzos para normalizarmos a lingua nin para a dignificarmos. A xente non pode verse reflectida nese galego barbarizado, híbrido, vulgarizado, e quizais sexa certo que non se vexa noutro máis culto, mais con aquel, con total seguranza, tampouco se identifica. En confronto, tamén acontece que en ocasións cando alguén di "Cómpre irmos traballar"unha persoa pode comentar "Así dicía o meu pai antes"; agora é moito máis común "Hai que ir traballar". Lembro que na Fonsagrada, hai uns anos, unha moza de 90 anos, cando escoitou falar dun prato nun encontro familiar, ponderou sen dubidar "Ai, así se falaba antes". Dentro do debate sobre a preferencia na escolla de estruturas morfosintácticas e repertorios lexicais debemos decantarnos polas construcións máis xenuínas e diferenciais, aínda sendo de escaso uso, ou polo máis común nos hábitos orais e escritos dos nosos días? É un debate que ten suscitado certa controversia. O que se considera máis culto ou máis confluente coas outras variedades do noso sistema lingüístico pode estar presente en modalidades de diversa procedencia (locais, contextuais etc.). En ocasións, acontece que ao aprofundarmos na fala de xente de idade aparecen construcións máis xenuínas, documentadas no ámbito galego-portugués xa desde hai centos de anos. Para termos unha lingua de calidade debemos acudir a esta tradición galego-portuguesa? Sen dúbida, e non só a ela, mais tamén á nosa literatura contemporánea, ao portugués actual, ao falar das persoas de idade etc. Hai xente que é lusista e non o sabe, moitos avós e moitas avoas son "reintegratas" e non o saben [ri]. [Podes ler a entrevista íntegra no número 278 de Sermos Galiza, á venda na loxa e nos quiosques habituais]


Summary: O pasado ano fixérono só o 25,98% dos de das contribuíntes galegas, dous puntos menos que no 2012. Galicia só é superada por Cataluña e por Guipúscoa. En cambio, o 55% opta por destinar o 0,7% dos seus impostos a fins sociais a través de ONGs.

Dende esta semana pódese presentar a declaración da renda correspondente ao ano 2018. Ao igual que outros anos, os e as contribuíntes poden optar por destinar o 0,7% dos seus impostos a fins sociais, á Igrexa católica o á caixa común da Facenda. Dentro duns meses saberase a escolla realizada polos galegos e galegas, pero os datos dos últimos tempos permiten intuír a tendencia. O pasado ano foi só o 25,98%, dous puntos menos que no 2012Galicia é dende hai anos un dos territorios nos que menos persoas escolle dar parte dos seus impostos á Igrexa Católica e, ademais, esta porcentaxe experimenta un lento pero continuado descenso. O pasado ano (renda de 2017) foi só o 25,98%, dous puntos menos que no 2012 (renda de 2011). Pola contra, a porcentaxe de galegos e galegos que escolle o recadro de fins sociais para achega un 0,7% dos seus impostos a ONGs rolda o 55%.Galicia só é superada por Cataluña, onde a porcetaxe de contribuíntes que marca o recadro da Igrexa cae ata o 18,5%. Baleares e Canarias sitúanse tamén por debaixo do 30% e as facendas vascas roldan en conxunto o 30%, aínda que con diferenzas entre elas: mentres que en Guipúscoa a cifra é do 20%, en Biscaia supera por pouco o 30% e en Áraba chega ao 32%. Galicia só é superada por Cataluña e por GuipúscoaNo outro extremo, Castela A-Mancha, Estremadura, Murcia, A Rioxa e Castela-León sitúanse como as rexións nas que máis persoas realizan unha achega económica á Igrexa católica, con porcentaxes que roldan o 45%. En calquera caso, todas elas tamén experiementan descensos nos últimos anos


Summary: ENTREVISTAS ELECTORAIS A candidatura impulsada polo BNG e outras forzas soberanistas lánzase ao 20-D afirmando que é a única vía para que Galicia "estea" no novo contexto político do Estado. Falamos con Carlos Callón, Carme Adán, Noa Presas e Olalla Rodil.

Carlos Callón: "Se o nacionalismo galego non está no Congreso, os problemas galegos tampouco van estar" Carme Adán: "As estrelas rutilantes valen para a televisión, pero nós temos un proxecto colectivo para o país" Noa Presas: "Somos a garantía para defender a xustiza social e o dereito a decidir sen estratexias alleas" Olalla Rodil: "Queremos rachar co bipartidismo enquistado en Lugo e contribuír a un grupo parlamentario galego" As axendas das e do cabeza de lista de NÓS-Candidatura Galega botan fume. Ao atoparen un anaco para realizaren a enésima entrevista a respecto das súas propostas, tanto Carlos Callón (A Coruña) como Carme Adán (Pontevedra), Olalla Rodil (Lugo) e Noa Presas (Ourense) admiten que teñen por diante un reto que é calquera cousa menos doado. Enfróntanse, afirman, a unha campaña con menos recursos materiais que outras forzas e, ademais, a un "apagón mediático" que, aseguran, suplen con "ilusión" e "traballo". As listas da plataforma que auspicia o BNG xunto a outras forzas soberanistas, din, son a "única garantía" neste 20-D para un cambio en clave "de esquerda", pero tamén en clave de país. "O fundamental é que Galiza estea presente e, se NÓS non está, Galiza non vai estar", asegura Callón, que tras moitos anos de activismo coida que chegou a hora de presentar "directamente" nas institucións as propostas que ata agora formulaba como membro de diferentes colectivos sociais. El, afirman algunhas análises, está a ser unha das revelacións da campaña con imaxes como o vídeo co que a candidatura quixo facer visible a súa aposta pola diversidade afectivo-sexual. O rebumbio causado por esa gravación é a mellor mostra, afirma, de que reivindicacións coma esa seguen as ser "necesarias" ao carón do resto de propostas programáticas. "Imos negociar medidas de esquerda e de defensa do país tendo moi claro que é fundamental o desafiuzamento de Mariano Rajoy da Moncloa" Esas propostas, asegura o candidato, serán as que estean sobre a mesa se chega ao Congreso e ten a oportunidade de decidir se lle dá o seu voto ou non á persoa candidata para presidir o Goberno de España. "Imos negociar en base a medidas de esquerda e de defensa do país, pero tendo unha cousa moi clara: para nós é fundamental que o derradeiro desafiuzamento sexa o de Mariano Rajoy na Moncloa", resume. Que NÓS é tamén sinónimo de aposta polo cambio de Goberno do Estado saliéntao tamén Carme Adán. "Presentámonos para que as decisións se tomen coa sede en Galiza", pero "ninguén dubida de que o imos facer dende unha óptica de esquerda", resalta. Se chega ás Cortes defenderá "as cuestións claves para o país: emprego, servizos públicos e infraestruturas", o que non implica que na súa axenda pasen a segundo plano as cuestións de xénero. Nesta liña, di, unha das súas prioridades no Congreso sería ter a posibilidade de rexistrar e pular polo trámite dun estatuto de vítima do feminicidio. Presas e Rodil apostan por rachar o "monopolio" de PP e PSOE, que tradicionalmente se repartiron os escanos nas circunscricións do interior do país En clave de xénero fala tamén Noa Presas, número un por Ourense, circunscrición na que o caso Baltar está a condicionar parte da campaña do 20-D. Nos seus actos públicos, subliña, NÓS está a destacar que a "responsabilidade" de que José Manuel Baltar siga a liderar o PP na provincia non é só responsabilidade de si mesmo, senón tamén das direccións galega e estatal do partido. "As feministas -advirte- continuaremos denunciando isto nas institucións e tamén na rúa" nunha circunscrición na que, afirma, o "monopolio" de PP e PSOE nos escanos "non deu resposta aos nosos problemas". Rachar o esquema a dous é, do mesmo xeito, un dos retos de NÓS en Lugo. Olalla Rodil di albergar a esperanza de poder rachar cun "bipartidismo enquistado" na que a demografía, asegura, ten que ser a primeira das preocupacións. Para facelo, reitera, só unha "voz propia nas institucións" pode centrar as súas iniciativas nun tema que non pasa só polo fomento da natalidade, senón tamén pola promoción de sectores produtivos como o agro ou pola reformulación da estrutura agropecuaria. O mellor aval para testemuñar que o fará, asegura, son as "dúas décadas de traballo" do BNG no Congreso.


Summary: A Universidade atribúe a unha avaría o fallo que atinxe os correos do persoal, a páxina web e as aplicacións en liña.

Desde a pasada sexta feira a Universidade de Santiago de Compostela (USC) non conta co servidor web disponíbel embora daren comezo xa os exames. Por mor dunha avaría, segundo comunicou a Vicerreitoría de Comunicación e Coordenación, até esta cuarta feira (20 de maio) non se poderá acceder aos correos electrónicos, ao campus virtual ou ás aplicacións en liña, polo que pediron desculpas. Así as cousas, desde os Comités iniciaron unha campaña de recollida de sinaturas coa que visan transmitir ao reitor, Juan M. Viaño Rey, "o noso descontento co acontecido". Neste senso, a organización estudantil lembra que os labores de mantemento previstos pola USC tiñan que ter rematado o 17 de maio. 400 sinaturas en 24 horas A demora, denuncian, "as estudantes da USC non poden acceder ao campus virtual, non poden empregar o wifi da universidade para realizaren traballos, non poden consultar os horarios dos seus exames e o peor de todo, non poden contactar co profesorado, pois os seus correos dependen dos servidores da USC". Os Comités sinalan que estes traballos de mantemento web poderían terse desenvolvido "noutras datas que non perxudicaran ao estudantado" polo que "eiximos que o goberno da USC se responsabilice do que consideramos unha grave falta de respecto ao estudantado". Até o momento levan recollidos varios centos de sinaturas --por volta de 400-- en 24 horas e están a editar formularios para que o estudantado presente @s docentes daquelas materias en que a caída do servidor atinxise os exames.


Summary: Vera Duarte (Mindelo, 1952) é unha das poetas principais da lteratura caboverdiana. Autora de Amanhã amadrugada ou Exercícios poéticos, esta segunda feira recitará na Coruña, dentro do ciclo Poetas Di(n)versos, canda Lucía Novas (Bueu, 1979).

Duarte foi ademais ministra de Educación e é xuíza de oficio. Non só practicou a poesía: en 2003 publicou a novela A candidata (2003) e catro anos despois o ensaio Construíndo a utopia (2007). O último libro de Lucía Novas, Cervatos (Faktoría K, 2017), é un dos máis celebrados da poesía galega recente. Antes dera ao prelo Epiderme de estío (Espiral Maior, 2001) e Neve (Espiral Maior, 2010). "É hoxe un dos nomes da poesía galega do novo milenio", explica a organización do recital. O acto será ás 20.30 horas no centro Ágora da Coruña. Haberá á venda libros das poetas, dispoñibilizados por "unha libraría de proximidade". Poetas Di(n)versos, dirixido pola poeta Yolanda Castaño para o Concello da Coruña, celébrase unha vez ao mes. Nota: a poeta caboverdiana Vera Duarte.


Summary: O voceiro parlamentario do BNG insta a "marchar" a un Feijóo que "non ten esperanza que ofrecerlle a Galiza" e acúsao de "limitarse a aplaudir o que se decide en Madrid aínda que iso discrimine a Galicia"

"O mellor servizo que lle pode facer a este país é irse... E dános o mesmo que marce para a casa ou para Madrid". Con esta solicitude a Feijóo rematou Francisco Jorquera, voceiro parlamentario do BNG, a súa intervención no Debate do Estado da Autonomía, no que fixo un percorrido pola situación de "agonía" no que, ao seu xuízo, se atopa un Goberno galego que "intenta salvar os restos do naufraxio" e no que o presidente "non ten esperanza que ofrecerlle a Galiza". Jorquera acusa a Feijóo de "querer salvarse a si mesmo mentres se derruba o país" O portavoz do Bloque censurou a repentina preocupación social de Feijóo e a chuvia de axudas anunciadas a un ano das eleccións por "querer facer nun ano o que non fixo en sete". "Non ten credibilidade para ofrecer nada novo", espetoulle Jorquera, que acusou o presidente da Xunta de "querer salvarse a si mesmo mentres se derruba o país" e nun goberno que "agoniza". Así, o deputado nacionalista aludiu aos últimos cambios no Executivo autonómico e lembrou ao presidente que nin a conselleira Quintana nin Mosquera foran destituídos por el, senón "polo pobo". "Polos gandeiros que sacaron os tractores á rúa e polo pobo que se manifestou contra a desfeita e o deterioro da sanidade pública", engadiu. Nunha intervención na que repasou o último ano, pero tamén toda a traxectoria de Feijóo á fronte da Xunta, Jorquera aludiu a Castelao para o seu resumo. "Mexan por nós e o seu goberno di que chove", asegurou o voceiro nacionalista, que acusou o presidente da Xunta de limitarse a "aplaudir o que se decide en Madrid" aínda que esas decisións "discriminen" Galicia, como no caso dos gandeiros e a crise do sector lácteo, pero tamén na pesca, no sector eólico ou no caso das preferentes. "Decidiu ser o cabalo de Troia que marxinan no noso país", dixo. "Limítase a aplaudir o que se decide en Madrid aínda que iso discrimine a Galicia", advertiulle Jorquera a Feijóo "Sempre fixo o mesmo: mirar para outro lado ante os problemas do país ou mirar para atrás para botar a culpa ou ampararse en que non ten competencias antes de responsabilizarse e defender as que ten", reprochoulle Jorquera a Feijóo, ao que recriminou a "venda a perda" das caixas galegas e que permitise que un "incontable número de empresas galegas mudasen a súa sede social, porque a sede social de Galiza estase trasladando a Madrid". Jorquera insistiu nese "mirar a outro lado" de Feijóo e acusouno tamén de "escaquearse", impedindo a comisión de investigación polo accidente de Angrois, "cando Montoro rouba os nosos retornados", cando Noruega "rouba os emigrantes" sen resposta do Estado ante Estrasburgo ou na estafa das preferentes na que, "só a presión social obrigou a recuar" a Xunta, segundo o deputado do BNG. Ao tempo, Jorquera denunciou os importantes recortes levados a cabo polo Goberno de Feijóo en sanidade, educación e dotación para a cultura e a normalización lingüística e tirou de estatísticas oficiais para derrubar o discurso triunfalista da Xunta no ámbito económico e de emprego. Xa ao final, retou ao presidente a que se comprometese a que "o PP inclúa a transferencia da AP-9 no programa do partidos ás xerais" e aludiu ao carácter nacional de Galicia para apostar pola defensa da soberanía "e non da submisión" no futuro debate territorial no Estado.


Summary: A Comisión de peticións estudará, a instancias da Plataforma contra a incineración, a xestión de residuos practicada pola planta de Cerceda e a Xunta. A Comisión europea tamén abrirá unha investigación.

A Comisión de peticións da UE comunicou á Plataforma contra a incineración e pola reciclaxe que admite a trámite a denuncia presentada en 2013 a respeito do Plan de xestión de residuos promovido e financiado polo goberno galego através de Sogama. A decisión comunitaria chega dous anos despois de que o grupo parlamentar do PP rexeitase, en solitario, a Iniciativa Lexislativa Popular a prol dun outro modelo de tratamento dos residuos baseado nas 3R's (Redución, Reutilización e Reciclaxe) e após incrementar unilateralmente e sen negociación o canon municipal que grava a recollida e xestión do lixo que recibe Sogama. A Comisión de peticións instou tamén a que a Comisión europea inicie un proceso de investigación ao denunciaren desde o movemento ecoloxista que o Plan de Xestión de Residuos Urbanos de Galiza (PXRUG) --baseado na incineración-- incumpriría tres directivas comunitarias: de verquido, de envases e o Marco de residuos. A Comisión de peticións instou tamén a que a Comisión europea inicie un proceso de investigación Na súa demanda a Plataforma contra a incineración e a prol da reciclaxe instan o Parlamento europeo a "avaliar negativamente" o PXRUG 2010-2020 "por non ser conforme a xerarquía de residuos", "ao principio do poluidor-pagador" e "á promoción de medidas de prevención e preparación para reutilización e a reciclaxe". Aliás, reclama que a planta de Cerceda sexa considerada "instalacións de eliminación e non de valorización" de acordo co rango de eficiencia enerxética que posúe, inferior ao fixado na directiva europea 2008/98/CE que sitúa o mínimo en 0,6 fronte ao 0,25-0,32 de Sogama. Reclaman sancións para a Xunta Neste senso, a plataforma insta as intitucións comunitarias a sancionar a Xunta de Galiza "polas actuacións en materias de residuos nos últimos anos desde a entrada en vigor das Directiva 94/62/CE, Directiva 1999/31/CE, Directiva 2004/12/CE e Directiva 2008/98/CE contrarias aos obxectivos establecidos nestas directivas e polo uso de fondos comunitarios para financiar a eliminación de residuos". A plataforma ve un "importante chanzo na loita" que a Comisión de peticións tramite a denuncia En último termo, reclaman que se rexeite unha nova planta de incineración como a que o goberno do Partido Popular deseñaba para O Irixo e que exixa á Xunta a revisión do "modelo centralizado de xestión dos residuos" perante a "ineficacia", din, "dos programas de recollida selectiva". Especialmente o relativo aos envases "que presenta unha moi baixa eficiencia (7,4% de recuperación en 2011) e un moi elevado custo económico e consumo enerxético (de máis de 132 kg de gasóleo por t de residuos de envase recuperados, só na recollida e transporte)". Desde a Plataforma contra a incineración e pola reciclaxe coidan que a admisión a trámite da petición supón un "importante chanzo na loita por termos unha saúde e un ambiente máis limpos".


Summary: Desde as 15 horas desta sexta feira poderán solicitar cita a través da páxina web ou da aplicación Sergas Móbil. Os primeiros ocos dispoñíbeis son para a xente moza de entre 12 a 19 anos, que se vacinarán os dous últimos días de agosto.

A Consellaría de Sanidade está a mudar a programación de vacinación da vindeira semana após que coñecer que Galiza vai recibir só 30% das doses de Moderna prometidas. A confirmación por parte do goberno do Estado obriga a Xunta a reorganizar o calendario confirmou Julio García Comesaña, quen tamén avanzou a apertura da autocita a todas as persoas que aínda non foron vacinadas. Desde as 15 horas desta sexta feira poderanse solicitar xa as citas para a semana vindeira, tanto a través da páxina web como da aplicación do Sergas. Sistema de autocita Os primeiros ocos dispoñíbeis serán para mozos e mozas de entre 12 e 19 anos. Sanidade ofrece 15.000 mais 10.000 citas programadas para a segunda e terza feira respectivamente, 30 e 31 de agosto. A vindeira sexta feira, 3 de setembro, vacinarase a poboación maior de 20 anos, tantas persoas como sexa posíbel en función das doses que se reciban. A partir de aí, a autocita ficará aberta a toda a poboación. O sistema de solicitude funcionará desde as 15 horas deste 27 de agosto ben até que se esgoten as prazas ben até 24 horas antes do día de vacinación. Así, o prazo para solicitar a autocita para a segunda 30 de agosto finalizará ás 00.00 horas do domingo. Para a terza, 31 de agosto, ás 00.00 da segunda, e para a sexta, 3 de setembro, extenderase até 48 horas antes. Proceso de vacinación O conselleiro de Sanidade anunciou que agora mesmo estase a traballar na replanificación da programación de vacinación tras confirmar que a próxima segunda feira só chegarán 22.000 doses de Moderna a Galiza, no canto das 70.000 previstas. No marco dunha visita ao punto de vacinación localizado no recinto feiral de Vigo (Ifevi) García Comesaña resaltou que Galiza vén de superar a barreira dos catro millóns de vacinas administradas, concretamente 4.011.281 doses. É o segundo trritorio con maior porcentaxe de poboación diana vacinada, con 79,7% coa dobre pauta.


Summary: A candidatura, impulsada pola Deputación da Coruña, supera a primeira fase para a declaración ao cumprir cos requisitos establecidos por Save the Waves e continúa o proceso para acadar a primeira declaración do Estado

Cando a Deputación aposta por unha cousa realmente, parece que vai adiante. Apenas 3 meses despois da proposta para presentar a Costa da Morte como Reserva Mundial do Surf, o xa vicepresidente da Deputación e responsable da área de turismo, Xosé Regueira, anunciaba hoxe na, fetiche, praia de Razo, que a candidatura do xeodestino Costa da Morte como 'World Surfing Reserve' superou a primeira fase para a súa declaración do proceso selectivo que desenvolve a ONG, Save the Waves Coalition. Acompañado dos alcaldes de Carballo e Laracha, o deputado carballés transmitiu a súa satisfacción.. "Este acontecemento, que é unha extraordinaria e case inesperada noticia na primeira vez que se presenta a candidatura, é resultado do traballo colectivo entre o sector e as administracións e grazas a esa implicación conseguimos superar o primeiro corte e demostrar que cumprimos os requisitos para que a nosa opción sexa tida en conta", explicou Xosé Regueira dunha noticia que abre un novo periodo de traballo que concluirá coa presentación da candidatura final antes de fin de ano. A Reserva Local de Surf (sería a segunda en Europa e a duodécima do mundo), servirá como motor de atracción turística e de mecanismo de sostibilidade para preservar as ondas, sumar alianzas do tecido social e demostrar a sensibilización coa conservación do medio e o crecemento sostible. Máxima expectación ante o anuncio Ondas, cultura, historia e natureza "Save the Waves" valorou "a calidade e consistencia das ondas, a cultura e historia do surf no territorio, as características ambientais únicas do medio e o apoio local á candidatura", para o cal se ten constituído o Grupo Promotor impulsado pola Deputación, que integra representantes de organismos públicos e grupos de interese sectoriais.


Summary: Através dunha moción de censura o grupo municipal popular desafiuzou o representante do BNG como rexedor de Boimorto.

Nun salón de plenos ateigado pola veciñanza que quixo amosar o seu apoio ao que até hoxe era alcalde do Concello de Boimorto, o Partido Popular --da man do número 3 do PSOE nas municipais-- executaron unha moción de censura contra Xosé Luís Rivas, Mini. Trátase da primeira moción desde que o pasado 24 de maio decorreran as eleccións e semanas despois de que o edil non adscrito mais candidato polo PSdeG-PSOE, José Balado, apoiase o acordo de goberno que outorgou a alcaldía do goberno local ao concelleiro do Bloque. O candidato do Partido Popular, Gonzalo Concheiro, xustificou na súa intervención a moción asegurando que a súa fora a candidatura máis vota con 687 votos. Porén, desde as bancadas do público o que se escoitaban eran berros contra o transfuguismo. E é que José Balado argüíu o seu cambio político a un presunto "erro" no acordo de goberno asinado polo BNG e o PSOE. Pola súa banda, ambas as dúas formacións denuncian o "transfuguismo" de Balado e a "fraude de lei" que suporía, nese senso, a moción de censura. Mini: "Estamos afeitos a xogadas sucias e sabemos que a política funciona así ás veces, por certa xente" Así o expresou o propio Rivas e a voceira do Bloque en Boimorto, Raquel Val. Desde a organización frontista xa avanzaron que esgotarán todas as vías xurídicas para invalidar a moción que tildan de "golpe á democracia". Xosé Luís Rivas afirmou na súa intervención que continuar coa moción é "darlle o poder a quen xoga suxo" e "traizoa a vontade popular". "Alá vai todo", acrecentou en relación ao traballo comezado pola equipa de goberno municipal. "Estamos afeitos a xogadas sucias e sabemos que a política funciona así ás veces, por certa xente". O xa ex-alcalde nacionalista, Xosé Luís Rivas, estivo arroupado non só por veciñanza de Boimorto senón tamén por representantes da executiva do BNG a comezar polo portavoz, Xavier Vence; Bieito Lobeira e Ana Miranda. Tamén pola vice-presidenta da Deputación da Coruña, Goretti Sanmartín, e o seu compañeiro musical, Baldomero Iglesias, Mero. Entre as persoas que asistiron ao pleno víronse diversas mensaxes de apoio, entre elas, unhas camisolas nas que se podía ler a lenda: "sempre volvemos renacer, sempre xurdimos outra vez, tras mil derrotas". Unha frase acuñada polo propio Mini.


Summary: Día de Comadres, 22 de febreiro de 1860. Nevaradas que impiden ver chegar os barcos ao porto da Coruña. A praza de María Pita, que aínda non se chamaba así, é unha lameira. O Circo de Artesáns prepara o enterro da sardiña e Francisco de la Iglesia, como xa fixera antes, é o encargado de preparar as coplas que se han dicer no Teatro Principal.

O antroido de 1860 foi frío, con nevaradas frecuentes, mesmo a ras de mar. Na Coruña, o 19 de febreiro amañeceu "todo branco, coma se fose o mundo amañado de málmore. Parecía un país do norte. Pro logo se derretiu, non sendo por Oza e máis por Elviña e montes de Santa Margarida. E anque sigue esfolerpando moitas veces no día, de xeito que se non atisvaban os barcos, non chegou a callar". Iso si, foi suficiente para causar asombro entre a rapazada "Os meniños meus estaban parvos ó ver tal e á escola non viñeron máis de 15 en todo o día e outro, poucos máis. Con só pasar pola praza da Fariña, tanto era o que esfariñaba, que quedaban os sombreiros como se fosen os dos muiñeiros" A cita anterior procede dunha carta de Francisco de la Iglesia datada na Coruña o día de comadres, 22 de febreiro de 1860. Nela dá resposta a outra de seu irmán Antonio, tamén escrita en galego. A carta de Francisco de la Iglesia, redactada en prosa e verso, foi dada a coñecer por Áurea Rey na revista conmemorativa Especial 25 aniversario do IES Menéndez Pidal da Coruña, en 1998. Probabelmente a parte primeira, en verso, sexa reprodución, ou polo menos guión, do texto das cantigas que Francisco de la Iglesia preparaba para o día do enterro da sardiña. Versos de ton burlesco, como o propio Francisco recoñece: "Aquí como che dixen porparase un enterro no Liceu como o do ano pasado. Eu son o portal dos coxos e tiven que facer a antroidada dos versos, parte do sarmón vay en versos gallegos" "O antroido de 1860 foi frío, con nevaradas frecuentes, mesmo a ras de mar. Na Coruña, o 19 de febreiro amañeceu "todo branco, coma se fose o mundo amañado de málmore" As sociedades de recreo Nunha guía da Coruña, publicada en 1877 e na que se dan conta de todos os servizos que ofrece a cidade a esa altura, alén de nos propor rutas e paseos pola propia cidade, figura un apartado destinado aos denominados "Circos de Recreo", isto é, sociedades destinadas ao ocio, e tamén á instrución, dos seus asociados. "É posíbel -dinos Antonio Coumes-Gay, autor da guía- que non haxa en España cidade que conte cun número de sociedades de recreo tan crecido como A Coruña, atendendo á súa poboación". E cita as activas nese momento, "Circo recreativo é instructivo de Artesanos. Tertulia de la Confianza.Casino Coruñés.Circulo de Gimnasia y Esgrima.Sociedad Breton de los Herreros.Liceo Artístico.Liceo Brigantina" facendo fincapé en que todas teñen salas de xogos, gabinete de lectura, algunhas biblioteca e que alén diso ofrecen concertos, representacións dramáticas, brillantes bailes de máscaras e traxes, etc. Entre todas estas sociedades corresponde ao Circo de Artesanos a organización das festas de antroido, facendo o chamado "enterro da sardiña" na noite do mércores de cinza, entretemento -en palabras do autor- "muy agradable al pueblo" onde os socios demostran sempre a súa ilustración e sensatez. O "Circo", xa nesta altura transformado en Reunión Recreativa e Instrutiva de Artesanos, foi fundado en 1847 e constituíu o principal baluarte da burguesía media da Coruña, con importante influencia política, especialmente na proxección pública dos aspirantes á alcaldía. O enterro da sardiña "Tamén o frío estivo activo neste antroido 2015 e, hoxe, como antes, as coplas satíricas seguen estando presentes nas festas do antroido, centradas máis en temas da prensa rosa ou de política". A preparación do enterro da sardiña levábaa a cabo o Circo de artesáns e o desenvolvemento escénico era, habitualmete, no teatro Principal. A composición das cantigas que se habían interpretar correspondeu, en 1860, a Francisco de la Iglesia. Dínolo el, na carta citada : ... viñéronme á catar para asistir ôs ensayos das cantigas que se han de botar no enterro da sardiña, que me fixeron compor e tiven que acabar como Dios me deu a saber no teu escribidoiro..." Non era a primeira vez que De la Iglesia asumía o papel de letrista para a festa do enterro da sardiña. Xa fora dous anos antes cunha "Canción epigramática" para o enterro da sardiña dedicada ao Recreo Artístico e Instructivo de Artesanos, unha composición acompañada con música de Jorge Yañez, e tamén un ano máis tarde, no 1861, coa composición presentada aos Xogos florais promovidos por López Cortón. Posiblemente na estrutura do discurso se combinase prosa e verso, galego e castelán. Así é polo menos o texto que conservamos de 1863, pronunciado, a modo de discurso fúnebre no Teatro Principal. Voltando á carta, nela están presentes, e seguramente foron obxecto de canto, ou de burla, nas honras á sardiña, outros temas tanto de carácter urbanístico como de infraestruturas. É o caso da actual Praza de María Pita, proxectada a mediados do século XIX co fin de resolver o paso da Cidade Vella á Pescadería e referida na carta como o Derrubo, un lugar polo que "non se pode pasar sin medo de quedar sin orellas, sin nariz ou cando menos derreado dos cadrís ou das sens". A referencia á liña de ferrocarril é tamén outro dos elementos de denuncia neste enterro da sardiña de 1860. O camiño de ferro non chegará á Coruña até 1875 mais en 1858, a raíña Isabel II, de visita na cidade, puxo a primeira pedra do que daquela se chamou Estación do Príncipe Alfonso. Tamén o frío estivo activo neste antroido 2015 e, hoxe, como antes, as coplas satíricas seguen estando presentes nas festas do antroido, centradas máis en temas da prensa rosa ou de política. O enterro da sardiña e as comitivas fúnebres despiden os días de festa. Mais algo hai de diferente. É a promoción pública de desfiles, modelos e ambientes de outros carnavais, de outras latitudes. É a preferencia por un público espectador antes que protagonista. Tamén no antroido.


Summary: A Xunta decreta a alerta amarela no concello.

O alcalde de Friol, José Ángel Santos, destacou esta terza feira que impera a "normalidade" no concello a pesar dun surto de Covid-19 que afecta sete membros dunha mesma familia e polo que a Xunta decretou alerta amarela. Santos asegurou que no municipio fan "vida normal, sen ningún tipo de restricións". "Máis aló das que viñamos tomando xa con anterioridade", indicou. "Trátase dun estado de alarmismo, dado que por sorte só afecta unha familia e todos son asintomáticos. É certo que desde a Xunta decrétase o estado de alerta amarela cando hai sete positivos, por desgraza nesta familia son sete os positivos e decretouse a alerta amarela", sinalou. Ademais, Santos puntualizou que esta familia permanece en corentena na súa casa "desde a semana pasada", e reiterou que estas sete persoas "son todas asintomáticas". O Concello de Friol, na comarca de Lugo, segue " desinfectando zonas públicas, parques infantís, rúas e aqueles lugares onde fan máis vida os veciños no centro urbano", indicou. "Seguimos con esas tarefas de limpeza e desinfeccións que vimos facendo desde o mes de marzo", concluíu. Esta terza feira hai unha nova reunión do comité clínica que avalía a evolución do coronavirus na Galiza e o que propón que medidas e restricións adoptar. Sobre a mesa, nesta ocasión e ademais da situación de Ourense, está a de Santiago e Arteixo. Estes dous concellos atópanse xa entre o dez municipios de toda Galiza no nivel máximo de alerta, o 3, pola situación da pandemia do coronavirus no últimos sete días.


Summary: As protestas, que se desenvolveron nos distintos centros de traballo de toda Galiza, volveranse repetir todas as quintas de setembro.

Centos de empregad@s das administracións saíron esta quinta feira, máis unha vez, ás rúas para manifestaren o rexeitamento ás políticas de recortes que o PP está a impor desde o goberno español e que o goberno galego "acata submisamente", a pesar de que supoñen unha invasión das competencias propias. Para as centrais convocantes das mobilizacións, os recortes xa se están comezando a sentir nos distintos ámbitos: desaparición de servizos públicos, falta de cobertura das baixas, imposición de xornadas de traballo abusivas para facer fronte á falla de persoal, destrución de miles de empregos, redución da calidade asistencial, incremento das listas de agarda, saturacións dos hospitais, etc. Ademais, indican, estase avanzando rapidamente "no proceso de privatización e externalización dos servizos públicos básicos que até o de agora prestaba a propia administración, mais que agora xestionará a empresa privada, facéndose así cun mercado de negocio que as grandes corporacións reclaman desde hai anos" A este desmantelamento da administración hai que sumarlle o recorte de dereitos laborais e económicos, lembran as centrais


Esta-se a celebrar em Paris as conferencias acerca do controlo de emissões de gazes a atmosfera, provocadas pela atividade humana . Estas emissões são responsáveis de fortes mudanças na sua composição e, como consequência disso, alteração no clima global da Terra. A atmosfera é o nosso abrigo natural. Ela protege-nos da radiação ultravioleta que vem do sol, e faz que as oscilações térmicas em superfície sejam compatíveis com a vida. A atmosfera é quem nos fornece de água para beber e oxigeno para respirar. É quem permite que a vida, tal e como a conhecemos se desenvolva na casa comum, a Terra. A atmosfera que hoje conhecemos é fruto da evolução conjunta dos seres vivos e do Planeta. Bem diferente da primigénia em que a vida se originou. É, sobre todo, o resultado dum pacto entre estes dou parceiros: A Biosfera e a Terra, estabelecido ao longo dos milheiros de anos em que a vida leva instalada no Planeta. A atmosfera tem variado, no decorrer desses milheiros de anos. Tem modificado sua composição e a sua temperatura. Mas estas modificações nunca tinham sido consequência da ação consciente de qualquer ser vivo. Agora sabemos que a atmosfera está a mudar em pouco tempo, a sua composição de gases. E esta mudança alem de rápida é de origem antrópico. Quer dizer, provocada por ações dos seres humanos. Isto é uma má noticia porque quer dizer que estamos a danar algo que nos é indispensável para a normal vida sobre a Terra. Mas é também uma boa noticia. Porque quer dizer que, igual que provocamos o mal, também deveríamos poder corrigi-lo. É só modificar aquilo que estamos a fazer mal. Que a atmosfera seja poluída pelo ser humano traz consequências graves, imprevisíveis e importantes. A principal é que se altera a máquina do clima. Este vem definido fundamentalmente pelas temperaturas meias e pela humidade disponível, que vai cair á terra em forma de chuva, orvalho ou névoa. A água é o grande regulador térmico. Todo o mundo sabe que o clima é mais doce nas beiras do mar que no meio dos continentes. Mas a influencia das massas oceânicas depende também doutros fatores, como as correntes marinhas. Assim a Galiza está fortemente influída pela corrente do Golfo de México ( como toda Europa), que tempera o nosso clima e favorece a condensação de vapor nas nossas costas e, consequentemente, que chova generosamente nas nossas montanhas . O deserto de Atacama, no Perú, está a beira do mar, e lá as massas de água não conseguem regar a sua terra, porque as correntes frias que banham aquelas costas não favorecem a evaporação suficiente para provocar a bendita chuva. Também na Galiza acontece um fenómeno ligado ao mar e provocado pela dinâmica atmosférica desta parte do Atlântico, que conhecemos como mergulhança estival, ou upwelling, que consiste em que correntes frias, estacionais e locais,vindas do fundo contra o continente, alastram nutrientes e oxigénio até a superfície fertilizando as nossas rias cada verão. Por isso as águas das rias baixas são tão frias, cousa que é queixa de banhistas, inconscientes, que não valoram o precioso que isso é para a produção biológica destes ecossistemas. Tudo isto que acabamos de citar, que é transcendental para a vida, depende, fundamentalmente da atmosfera e do movimento de rotação da Terra. Sobre este último nada podemos fazer ( menos mal...) mas sobre a temperatura da atmosfera sim. Porque somos nós com o modelo de civilização em que estamos imersas, quem fazemos que a temperatura meia do planeta esteja a subir, provocando o derretimento dos gelos polares e das massas de água sólida apanhadas nos permafrost ( solos permanente geados) da Sibéria e da Tundra. Esta água liquida acaba por verter nos mares. Isto está a modificar a dinâmica geral dos oceanos, nomeadamente pelo que diz as correntes antes citadas que dependem da chamada "cinta transportadora oceânica". Esta tem um ponto fulcral na Gronelândia onde, até agora, as águas temperadas em contacto com as massas de gelo, arrefecem e afundem. Isto puxa das correntes superficiais como a do Golfo e empurra nas de profundidade provocando assim um movimento global que atinge a todo o oceano. Mas este "mecanismo" está a ser alterado de maneira alarmante. Deitamos quantidades enormes de CO2 para o ar, procedentes da queima de combustíveis fósseis( carvão, petróleo) para obter a energia que aquece os nossos lares no inverno, acende as nossas luzes, e faz andar as industrias que fornecem postos de trabalho a humanidade. Nada funciona sem energia. A questão que se nos põe é a procura das fontes desta que não deitem para a atmosfera gases de efeito estufa como o é o CO2 citado ou o metano chamado antigamente gás dos pântanos. Este último muito mais potente no seu efeito de aquecedor do ar .Produz-se como consequência do apodrecimento de matérias orgânicas como as que se acumulam nas águas estagnadas. Portanto, se queremos compensar o mal que estamos fazendo, teremos que reduzir as quantidades de CO2 ( Dioxido de Carvono) e de CH4( Metano) que deitamos para a atmosfera, entre outros. Para corrigir o dano há que utilizar JÁ as fontes de energia renováveis. Isto é : O sol, a água e o vento. E abandonar as fontes de energia esgotáveis e poluentes de combustíveis fósseis. A Terra nisso é generosa. Oferece-nos de todo como o seu presente. E, ainda, teremos que bloquear os pontos de produção dos gases de efeito estufa. O metano produz-se também a partir dos acumulos de lixo que, não tendo boa oxigenação ,degradam-se em anaerobiose . Desprende-se também em grandes quantidades do derretimento dos permafrost. De maneira que não é unicamente a nossa necessidade insaciável de energia a única responsável do estragar da atmosfera. Também o são os montes de lixo que produz um modelo de sociedade cujo bem estar está baseado no consumo quase infinito de COUSAS que logo se deitam ao lixo. A compostagem deste lixo pode corrigir o mal, Porque se fundamenta em sua degradação aerobia, que reduz muito as suas emissões de metano e faz com que o lixo, um dejeto, se transforme num recurso para o adubado dos campos ou outros muitos fins. A incineração do lixo como método para desaparece-lo da nossa vista , só faz com que um resíduo venha a transformar-se noutro ainda pior. De lixo sólido vai para atmosfera em lixo gás, (CO2 e outros poluentes nocivos para a saúde.) Contribuindo a piorar a atmosfera alterando mais a sua composição e colaborar com o aquecimento global. Só podemos parar o desastre se reduzimos o nosso consumo, de cousas e de energia. Se modificamos as fontes de energia para aquelas que são renováveis, e não deitam gases a atmosfera, se corrigimos os tratamentos do nosso lixo para a sua transformação em recurso e não em perigoso CO2 e gases tóxicos. Se sabemos como o fazer, se podemos fazer, Porque não? Deixo a pergunta para quem leia e deduza onde esta a raiz do problema. E será que não escolhemos os governantes adequados para que não nos levem ao desastre? A terra é a nossa casa. Não temos outra. É a casa COMUM dos seres vivos, incluso os humanos. Agora é a hora. Escolhamos com jeito. E exijamos deles um comportamento responsável connosco e o nosso Planeta. Não valem escusas. O Cuidado do ambiente também pode fornecer postos de trabalho. E uma economia mais equitativa e mais justa para toda a humanidade. Muitas vezes eu pergunto-me: é que quem governa não tem filhos/as netas ou netos? É que val mais SOGAMA que incinera o lixo da Galiza que o ar que respiramos ou os mares que nos banham. É que vale mais uma pedreira que a montanha que destrói. Quanto é que vale a nossa saúde se temos que respirar um ar poluído? Quanto valem os nossos peixes se os seus habitats são destruídos?. Quanto vale a Galiza se o seu clima mudar para deserto? Um posto de executivo numa grande companhia das que governam hoje o mundo , vale mais que tudo isso? Reclamemos uma política do BEM COMUM e não a de salve-se quem puder. Porque isso, alem de ser egoísmo malfadado, é um erro. Não podemos fugir. ADEGA apresentou, perante a Xunta de Galiza um conjunto de propostas de ação para travar o câmbio climático que se encontram no link, que penso podem ser de aceitação geral..


Summary: Socialistas e Cs envían unha carta a todas as formacións con representación nas Cortes, agás independentistas, para manter xuntanzas.

PP si, independentistas non. O PSOE inclúe os populares na nova rolda de negociacións que abre coas forzas políticas dee cara a atinxir apoios para a investidura. Após deixar o PP á marxe na primeira rolda de contactos, si que os inclúe nesta nova quenda. "O reloxio corre con rapidez", xustificou a decisión Antonio Hernando, portavoz do PSOE no Congreso español. Esta terza feira, PSOE e Ciudadanos -que manteñen a súa intención de negociar xuntos, en bloco, coas demáis forzas, e co seu programa como base- remitirán unha carta ás diferentes organizacións políticas representadas nas Cortes: PP, Podemos, En Marea, Podem en Comú, Compromís, PNV e Izquierda Unida. As misivas non chegarán a Bildu, ERC e DiLl, simplemente porque o tándem PSOE/Cs non lla vai remitir. Estas formacións xa foron excluídas polos socialistas na rolda de contactos anterior á investigura fallida da semana pasada. O PNV xa anunciou que non se ía sentar nunha mesa conxunta co PSOE e Cs O portavoz do PSOE no Congreso afirmou que non van pedir o "apoio" dos populares mais que hai "determinadas políticas" que hai que tratar co PP como "a reforma da constitución". Insistiu Hernando en que tentarán chegar a acordos con Podemos "unha e outra vez, até a saciedade". Por iso, o deputado solicitou ao partido de Pablo Iglesias que non "faga vetos" nin "condicións previas" e que acepte reunirse e sentarse co PSOE e Ciudadanos.


Summary: "Esta desgraciada situación veu demostrar as advertencias que vimos realizando", di a Asociación para a Defensa da Sanidade Pública. Colexio Médico de Pontevedra e CIG reclaman aplicar as melloras pendentes na Atención Primaria e que todos os PAC conten "con equipos completos" para evitar que queden sen médico A familia do falecido no PAC da Estrada sen atención médica: "Esta é unha consecuencia palpable dos recortes" Carta aberta do persoal dos PAC tras o falecemento: "Denunciamos dende hai meses falta de medios, non se cobren nin os mínimos"

A familia do falecido no PAC da Estrada sen atención médica: "Esta é unha consecuencia palpable dos recortes" Carta aberta do persoal dos PAC tras o falecemento: "Denunciamos dende hai meses falta de medios, non se cobren nin os mínimos" "Esta desgraciada situación veu demostrar as advertencias que vimos realizando sobre as consecuencias dos recortes de orzamentos e persoal". A Asociación Galega para a Defensa da Sanidade Pública uniuse este martes ás voces que, tras o falecemento dun home no Punto de Atención Continuada (PAC) da Estrada sen ser atendido, lembraron as reiteradas alertas do persoal do Sergas sobre as carencias neste servizo de urxencias de Atención Primaria. "As protestas e mobilizacións xeralizadas por toda Galicia pola ausencia de substitucións de persoal de baixa ou de vacacións que masifican os centros de saúde" ou "o peche de consultas e traslados de pediatras" son "outras mostras" dunha situación que para a AGDSP ten, en última instancia, a súa orixe na precariedade laboral no sector. "Se non hai substitutos, como alega o Sergas como xustificación" para explicar que en PAC como o da Estrada só haxa un equipo médico "é pola falta de planificación, a mala xestión e a política de recortar e precarizar as condicións de traballo na Atención Primaria", o que dá en que "o persoal fuxa de Galicia". "Se non hai substitutos, como alega o Sergas, é pola mala xestión e a precarización das condicións de traballo", di a AGDSP Nun sentido semellante se pronuncia o Colexio Médico de Pontevedra, entidade profesional que cre necesario lembrar que as melloras nos servizos de Atención Primaria do Sergas están paralizadas pola vía dos feitos. "O reordenamento da Atención Primaria -subliña o Colexio nun comunicado- xa foi posto de manifesto" nos traballos previos para este reordenamento, "cuxos traballos se iniciaron a finais de 2015". Pero "pasado o tempo e por falta de vontade política" da Xunta, "non se afrontaron as peticións" dos Colexios nin das Sociedades Científicas, afirman. O Colexio Médico de Pontevedra lamenta a "falta de vontade política" da Xunta para aplicar as melloras precisas na Atención Primaria "O Colexio -advirte- asume como súas as reivindicacións dos profesionais médicos dos servizos de urxencias extrahospitalarias", os PAC, os cales "frecuentemente padecen unha sobrecarga asistencial inaceptable" e "avala a dedicación, o esforzo e a profesionalidade dos médicos". Neste sentido, a entidade colexial resalta que "os recortes sanitarios" aplicados durante a crise, "a precariedade, a insuficiencia de medios e a mala xestión dos recursos dispoñibles" son "as principais causas" da actual situación dos PAC. "Unha vida vale menos de 2.300 euros" "Esiximos que todos os PAC conten con equipos completos e a cobertura de todos os permisos por vacacións, días ou baixas" De precariedade fala tamén a CIG Saúde no caso concreto da área sanitaria de Santiago, á que pertence o PAC da Estrada. "Unha vida vale menos de 2.300 euros", resume o sindicato, en referencia á suma "do salario base do persoal facultativo médico [1.300 euros] e de enfermaría [1.000]". "O PAC da Estrada -exemplifican- tal e como se acordara, tería un equipo de reforzo as fins de semana por 2.300 euros ao mes", o que permitiría que cando a doutora sae atender unha urxencia, outra profesional estea de servizo nas instalacións. "O desenlace no que un paciente morreu na sala de espera podería acontecer igualmente", advirte a CIG Saúde, pero "o que non se tería dado é a situación de angustia que tivo que pasar a familia do paciente, o resto de usuarios do centro" e tamén a auxiliar de enfermaría que tamén agardaba a ser atendida como doente e que tentou, sen éxito, atender o home. "Esiximos que todos os PAC conten con equipos completos e a cobertura de todos os permisos por vacacións, días ou baixas", resumen.


Summary: A agrupación organiza unha homenaxe para o día 14 de decembro na Coruña.

A directiva da Agrupación Cultural O Facho decidiu entregar o Facho de Ouro de 2019 a Xosé Luís Méndez Ferrín, "homem de bem, poeta, novelista, ensaísta, investigador e activista cultural e político", como mostra de recoñecemento "a toda umha vida dedicada à cultura do País e a loita no processo libertador do povo galego". Xosé Luís Méndez Ferrín (Ourense, 1938) "é hoje um facho referente na defensa da dignidade da Galiza, tanto polo seu empenho a dinamizaçom cultural como polo seu batalhar no processo emancipador do País", segundo indican desde a Agrupación Cultural no Portal Galego da Língua. Así mesmo, e "devido à sua actividade política nacionalista e comunista", o autor de Con pólvora e magnolias, "foi encarcerado em três ocasions". Xa a nivel puramente literario, Méndez Ferrín é "umha das figuras mais representativas da literatura galega contemporânea", acentúan. Como docente, desde O Facho destacan que o homenaxeado "foi catedrático de Literatura no Instituto Santa Irene de Vigo e é Doutor Honoris Causa pola Universidade de Vigo". Méndez Ferrín é "umha das figuras mais representativas da literatura galega contemporânea", acentúan. Xosé Luís Méndez Ferrín, unha figura imprescindíbel na Literatura, foi recoñecido e homenaxeado en innúmeras ocasións. E é que o autor de Retorno a Tagen Ata foi proposto como candidato ao Premio Nobel de Literatura pola Asociación de Escritores en Lingua Galega (AELG), galardoado co Pedrón de Ouro, o Premio da Crítica de narrativa e de poesía galegas, Premio Losada Diéguez de creación literaria, Premio Nacional de Literatura, Premio Brais Pinto ou o Premio Laxeiro, entre outros. A cea-homenaxe realizarase o sábado 14 de decembro, ás 21h, no Hotel Riazor da Coruña. Para se inscribir no acto deberase realizar a reserva antes do dia 8 de Decembro indicando nome, teléfono ou correo electrónico a o_facho_a_cultural@yahoo.com.br ou o_facho_a_corunha@yahoo.com.br


Summary: Con motivo da publicación da obra Lois Peña Novo: o soño do desenvolvemento de Galicia (Instituto de Estudos Chairegos), o seu autor, o profesor Manuel Roca Cendán, recupera para Sermos Galiza as principais achegas de quen foi o principal estudoso da economía galega no primeiro terzo do século XX. Eis un extracto da primeira parte da análise, publicada no número 294 de Sermos Galiza.

Nun semestre cúmprense cen anos da primeira Asemblea Nacionalista de Galicia, celebrada en Lugo o 17 e o 18 de novembro de 1918. Dous dos irmáns da Fala que traballaron arreo no programa-manifesto desa Asemblea foron Lois Porteiro Garea –que morreu uns días antes desa xuntanza– e Lois Peña Novo. Nese manifesto incluíron varios puntos fulcrais para o desenvolvemento da nosa nación. Algunhas das Facultades do Poder Galego que recolleron no eido económico foron a soberanía fiscal de Galicia –demandaron un "réxime tributario, sen intervención do poder central, ao que somentes pagará o poder autónomo a cantidade que se fixe nos concertos económicos"–; a competencia da nación galega no sistema financeiro – "o réxime bancario, no que intervirá pola función social que teñen hoxe os bancos. A mesma facultade para a solución do creto agrícola" – ou a nacionalización dos ferrocarrís –"a lexislación sobre os mesmos será facultade do poder central, a súa construción e administración, encarga do poder autónomo". Ademais, en canto a correos e telégrafos, "o seu servizo, a cargo do poder central; a súa creación, do poder autónomo; o servizo dos teléfonos, a cargo do poder galego". O mesmo, coa lexislación social, "agás naqueles casos nos que os problemas sociais se estendan ás diversas nacións da Iberia". [Podes ler a peza íntegra no número 294 de Sermos Galiza, á venda na loxa e nos quiosques]


Summary: A fiscalía pon así en risco a liberdade condicional solicitada pola defensa perante a "manifesta falta de probas" na súa contra. Calvo fica desde setembro de 2012 clasificado en réxime FIES-3 e suxeito á dispersión. Foi procesado por un delito de "pertenza a organización terrorista" e outro de "tenza de explosivos"

A fiscalía da Audiencia Nacional española vén de "espertar sorpresivamente" un procedemento que leva anos pechado ao ficar esgotadas as investigacións e non ter autoría coñecida, tal e como recoñece o informe policial xuntado ao sumario polo que o galego Carlos Calvo leva seis meses en prisión preventiva. A defensa de Calvo interpreta esta manobra como "unha tentativa de impedir a liberdade condicional" do independentista galego, que fora reclamada achegando até 50 documentos que demostran o fondo arraigamento social de que goza na Galiza. Así as cousas, o informe da policía española respecto aos feitos de 2011 relata como o xornalista foi investigado en relación á acción rexistrada en outubro dese ano en Vigo, consistente na colocación dun artefacto explosivo nun caixeiro da entidade Novacaixagalicia situado no barrio de Bouzas e que os Tedax fixeron estourar de maneira controlada e non causou danos. Con todo, relata tamén como non se achou proba algunha contra o independentista, motivo polo cal non chegou a ser prendido. O subdelegado do Goberno español en Pontevedra, Delfín Fernández, atribuíra os feitos a "esto que chaman Resistencia Galega". Detido en setembro de 2012 e sen antecedentes Cando si prenderon Carlos Calvo foi en setembro de 2012, nun operativo policial en que tamén detiveron Xurxo R. Olveira, Héctor Naya 'Koala' e Diego Santín Montero. Os dous últimos están xa en liberdade condicional. Volvendo ao caso concreto de Calvo, en aplicación da lei antiterrorista, foi suxeito á dispersión e clasificado en réxime FIES. Foi procesado por un delito de "pertenza" e outro de "tenza de explosivos". Porén, o avogado da defensa, Benet Salellas, presentou recurso para reclamar a inmediata posta en liberdade do xornalista galego perante "a manifesta falta de probas" de que adoecen as acusacións que hai na súa contra: "unhas vixilancias da Garda civil en que din que viron, cando os pararon no carro que din que lles atoparon... o que xa tiñamos en setembro. Non hai ningún indicio nin ningunha proba nova", explicou Salellas. Catro tomos de sumario sen "indicios suficientes" para vinculalo con "organización terrorista"Acrecentou que en todo o sumario, de catro tomos, non hai indicios dabondo para vincular Carlos Calvo cunha suposta "organizacións terrorista" que estaría a actuar no País e cómpre lembrar que non hai tampouco ningunha sentenza firme que acredite que tal organización existe na Galiza. Após retomar a fiscalía aquel procesamento pechado, o preso independentista foi imputado nestes días tamén pola acción no caixeiro de Vigo após declarar perante a Audiencia Nacional sen estar o seu avogado presente. Carlos Calvo foi avisado o día antes á última hora do serán. Esta maneira de proceder "non é regular e en calquera outro xulgado do Estado tería suposto a anulación, mais na Audiencia Nacional as cousas funcionan así". Malia a cambadela da fiscalía, o letrado confía en que non interfira na posta en liberdade de Calvo pois, como recorda, "non está preso polos dous sumarios, senón só por un".


Summary: A ex concelleira de Democracia Ourensá, María Debuxa foi expulsada por "estar a vociferar constantemente", segundo o alcalde.

O pleno de Ourense voltou a vivir unha xornada de polémica e enfrontamento entre o alcalde, Gonzalo Pérez Xácome, e os grupos da oposición, que abandonaron a sesión despois de que a concelleira non adscrita e ex edil de Democracia Ourensá (DO) María Debuxa fose expulsada. A pesar da saída dos edís de PSdeG, BNG, Ciudadanos e os non adscritos (excepto o ex concelleiro de Ciudadanos Laureano Bermejo), a sesión puido continuar, xa que a permanencia de DO e PP, sumada á de Bermejo, mantivo o quórum necesario para poder celebrar o pleno. En todo caso, a sesión durou menos do previsto, xa que a maioría de iniciativas que ficaban por debater eran dos grupos ausentes. Todo este episodio estivo motivado pola expulsión da sesión de María Debuxa, unha das concelleiras que abandonou Democracia Ourensá tras a denuncia contra Xácome. Para a oposición, a orde do alcalde non estaba xustificada, polo que decidiron saír do pleno. Xácome contrata como asesora a muller do xuíz que o investiga por malversación O motivo esgrimido por Xácome para tomar esta decisión foi que Debuxa estaba "a vociferar constantemente" desde o seu asento no Auditorio Municipal. Ambos protagonizaran antes un enfrontamento verbal a conta dun debate sobre as asignacións económicas aos grupos. Críticas dos grupos Despois da expulsión, o pleno continuou co debate dunha moción do Partido Socialista para homenaxear o escritor Carlos Casares con motivo do 20 aniversario do seu falecemento. A iniciativa aprobouse por unanimidade aínda que as quendas de palabras empregáronse para criticar a actitude do rexedor, trasladando que non había motivo para a expulsión da concelleira. O portavoz de Ciudadanos, José Araúxo, tachou a actitude de "rabecha infantil" e sinalou o alcalde. "Vostede non lembra a historia recente dos plenos de Ourense porque era vostede a persoa máis impertinente e máis maleducada que pasou polo salón de plenos", espetou. Xácome ordena o cesamento de todos os asesores da oposición Na mesma liña mostrouse o portavoz nacionalista, Luís Seara, que dixo que se mantiña na sala por "respecto" á figura de Casares pero que tras votar a moción abandonaría a sesión. Con el fóronse os concelleiros do Partido Socialista, de Ciudadanos e os non adscritos de Democracia Ourensá.


Summary: 'Desconhecido' é o primeiro libro-disco de Berlai, o proxecto musical impulsado por Xiao Berlai, ex membro de Fía na Roca, que se bota a cantar por primeira vez. Un produto que se constrúe nun formato moi coidado e que enfía o texto e o son cunha banda deseñada a cargo de Ernesto G. Torterolo, que alimenta o disco e que recrea unha historia real, emotiva e vencellada ao rural galego. Preséntase en directo o día 30 de novembro na compostelá sala Riquela.

- Como nace a idea do 'Desconhecido'?- Xiao Berlai: Nace coa historia dun tio-avó meu que se chamaba Alfonso e morreu no 2010. Eu nunca compuxera temas vocais, soamente instrumentais. Mais el era unha persoa importante para min e foi despois do seu falecemento cando escribín o primeiro tema do 'Desconhecido'. Pediumo o corpo. Fíxeno como un impulso necesario. Mais a canción quedou aí. Dous anos despois comecei a compoñer algúns temas máis cantados e a plantexarme a idea de facer algo dedicado a Alfonso. Entón falei con Ernesto.- Ernesto Torterolo: Cando me mandou os temas pensei que era un disco-libro infantil. De aí naceu a idea de contribuír a narrar unha historia. A partir de aí, cando coñeces o suceso e es consciente de que é para adultos esa necesidade narrativa cobra máis forza. Decantámonos pola banda deseñada para contala. - Por que a banda deseñada para enfiar texto e música?- E.T: Vimos a necesidade de que o debuxo tiña que achegar algo á historia e axudar a narrala. A banda deseñada parecíanos un bo medio para facer iso. Aínda que o disco funciona de maneira totalmente autónoma, queríamos que coa imaxe se enriquecera e adquirira máis dimensións. Tamén tentamos que os debuxos funcionaran de maneira autónoma sen ter que acudir ao disco. - Os debuxos están en branco e negro agás o xersei -o elemento simbólico da historia- que é azul. Ao igual que o título do libro e os ollos cheos de bágoas do protagonista ao final da historia. Que hai detrás da cor azul?- X.B: Naceu da cor dos ollos de Alfonso. É unha cor que funciona ben estéticamente e aparece nos momentos máis significativos da historia. - E.T: Buscamos un recurso narrativo e simbólico para toda historia. O xersei foi un elemento que se utilizou para enfiar toda a historia e amosar a presencia da muller a través dun obxecto. Ademais, esta vestimenta estaba na propia historia de Alfonso. Eu nunca compuxera temas vocais, soamente instrumentais. Mais el era unha persoa importante para min e foi despois do seu falecemento cando escribín o primeiro tema do 'Desconhecido'. - En 'Far West' -unha das primeiras cancións do libro- escóitase o himno galego. Eu aí tamén vin cor azul.- E.T: Si. A cor azul tamén é por iso. - Por que introducir esta melodía?- X.B: Para fozar na ferida. Dándolle voltas ao himno e baseándonos no libro 'Far West' de Carlos Negro, quixemos 'ensuciar' tanto a banda deseñada como a música. Nos debuxos mesturamos un salón cunha taberna da aldea. Pretendemos 'ensuciar' a televisión que é ese 'Far West' que mancha a realidade e un final no que se queima a pianola, buscando un paralelismo coa vida do protagonista. Para min Alfonso era coma un apache que se meteu na súa reserva. Por iso metín esa canción. Mais non só por amor, senón tamén por vinganza á propia sociedade e ás normais sociais. - E.T: 'Far West' coloca a historia que se vai narrar no contexto. De feito, nese tema tamén aparece a bandeira galega nunha das viñetas cunhas características simbólicas que axudan a 'ensuciar' esa idea dun contexto fronteira entre o rural e o urbano. - Ese foi o sentido no que o poemario de Negro influíu na historia? Tamén o citas ao final nos agradecementos.- X.B: Lin o poemario tempo antes de compoñer o disco por recomendación de Ernesto. Relino varias veces. Cando comecei a facer as cancións para o proxecto do 'Desconhecido' botaba en falta a contextualización. Nese sentido, o libro de Carlos veume fenomenal. Mais loxicamente hai cousas que menciono nas cancións e que Carlos non trata. Carlos tende a un bardo máis feminino. - Tanto nas imaxes como nas cancións a natureza é moi importante. Fundamentalmente a presenza do río e dos insectos. - E.T: O dos insectos xurdiu a través dos temas. Nalgún dos casos até se utiliza como elemento narrativo como é o caso do vagalume, que me serviu para narrar parte da historia. Tamén son elementos simbólicos tendo en conta o vínculo coa natureza.- X.B: Gústame moito meter aos insectos nas cancións. Ademais, Alfonso nunca nos deixaba entrar na súa casa. Os insectos eran importantes tendo en conta ese imaxinario de como vivía. En canto ao tema do río, a miña familia está estendida nos concellos de Guntín, Lugo e Portomarín, por iso sempre cruzamos o río Ferreira. Este río cando descende dá un aspeto de 'gran canón'. Na tradición galega hai un compoñente sexual moi grande. A min gústabame iso ser realmente explícito. De ser porco. - Relacionado coa natureza, o corpo está presente desde o comezo até o final da historia. Sobre todo os ollos e as mans.- E.T: Nun primeiro momento non queríamos amosar o rostro do 'Desconhecido', tamén para subliñar esa idea de descoñecido. Un xeito de contar a historia e amosar emocións e sentimentos era a través de ollos e de mans. - En concreto a alusión ao sexo. Exemplificada tanto na banda deseñada como nos versos: "comendo na túa vieira" ou "lembro as tuas unhas polo meu escroto".- X.B: Na tradición galega hai un compoñente sexual moi grande. A min gústabame iso ser realmente explícito. De ser porco. Entre outras cousas, meu avó e o meu tío eran bastante porcos nestes temas. Sempre había bromas co sexo polo medio. Lembro que meu tío sempre me chiscaba un ollo. A sexualidade en min é algo natural. - E.T: Tamén é unha maneira moito máis natural de achegar á sociedade. Introducilo dentro dunha historia de amor era o máis natural. Unha das cousas que máis me interesaron da poética do disco é precisamente esa mestura do máis porco e o máis lirico. Esa mestura que en definitiva é a vida. Unha das cousas que máis me interesaron da poética do disco é precisamente esa mestura do máis porco e o máis lirico. Esa mestura que en definitiva é a vida. - Ademais da carga erótica este é tamén un libro de denuncia. En 'Só queria repetir' dis: 'não quero polícia….não quero militares'. Neste sentido, o verso 'Aperto os dentes' repítese en varias ocasións. Que querías reflectir?- X.B: A policía e os militares ao meu tío tampouco é que lle afectaran moito. Refírome a ir contra o poder establecido. Neste caso, 'apertar os dentes' no sentido de que o 'tragou' e a súa decisión foi outra. Nos momentos de loita e denuncia tivo que ter esa sensación. Eu amplío isto tamén aos policías e aos militares. É un momento de inflexión. O momento máis 'cañero' do disco. - De feito, hai unha viñeta dun ollo que ocupa toda unha páxina e dá a impresión de que quere saír do formato papel para implicar ao lector.- E.T: Non conscientemente. Mais interésame esa lectura de implicación. É o bonito tamén cando fas algo. Que se poida facer esa lectura alégrame porque tamén me gustaría que fose unha chamada ao lector e unha implicación. - En 'Abro a janela' aparecedes debuxados os membros de Berlai. Que significado ten este capítulo en relación á historia narrada?- E.T: Xiao comentoume a posibilidade de integrar os membros dentro da banda deseñada ao final, como aparecen en moitos libros. A min iso non me gustaba, así que tentei metelos dentro. Nesa secuencia hai unha evolución cara a noite. Quixemos metelos nunha especie de segundo plano que desemboca na cea e o baile. Que mellor para bailar que os músicos. O paxaro é a maneira de achegarse á namorada, máis tamén a liberación - Contra o final da historia, debido á tristeza que lle causa a ausencia da namorada o protagonista convértese nun paxaro. A partir de aí vive coma o animal. Por que un paxaro?- E.T: Precisábamos contar a explosión do personaxe cando lle saen todos eses insectos da cabeza. E, con isto, a expresión de 'ter paxaros na cabeza'. El queda ancorado á terra pero ese paxaro consegue voar e achegarse a ese ao seu desexo. De feito, aparecen as mans femeninas outra vez. É a maneira de achegarse ao que el non pode. - X.B: É o momento de liberación. Sacar eses paxaros da cabeza e voar. - Nunha das viñetas da banda deseñada aparece o libro 'De catro a catro' de Manuel Antonio.- X.B: Nos primeiros bocetos que lle pasei a Ernesto facía referencia a poemas de Manuel Antonio. Alfonso sempre facía rimas, por iso o quixemos basear en Manuel Antonio.- E.T: Ademais, Manuel Antonio no seu momento era unha obra totalmente vangardista. É un referente para nós e pensamos que podería enriquecer ao personaxe de Alfonso. Porque aínda que é unha personaxe real a obra está feita dun xeito literario. - A través da plataforma Verkami conseguistes 4.000 euros para financiar o proxecto. Por que elixistes unha campaña de 'crowdfunding'?- X.B: Ao comezo non sabíamos canto ía custar. Escribinlle a varias imprentas para facer un orzamento e non nos responderon. Por outro lado, queríamos facer unha especie de promoción. Decantámonos por esta plataforma porque era a máis barata e porque está centrada en 'crowdfunding' artísticos. - Aludes ao teu tío na dedicatoria final, onde aparecen unhas botas -as protagonistas do último capítulo-. - X.B: As botas son o colofón do libro. A idea do descalzo. Unha maneira de compartir a historia e desvestir as súas botas. Pretendía dar a imaxe de que é real, sen poñer baseado en feitos reais. Quería compartir a experiencia que tiven con el porque unha vez que a narras xa non precisas esas botas porque xa as levas integradas. Ademais, por outro lado, é a historia do meu tío, mais repítese moitas veces no rural galego. Esa persoa que vive soa e que é unha descoñecida.


Summary: O Campionato Galego homenaxea o desaparecido atleta olímpico.

Un total de 45 especialistas teñen unha cita mañá nas pistas de atletismo de Noia para disputar o Campionato da Galiza dos 10.000 metros lisos absolutos e dos 5.000 Sub-20 e Sub-18, que este ano levará o nome de Memorial Alejandro Gómez en recoñecemento ao recentemente falecido atleta olímpico pontevedrés. Entre a relación de participantes dunha proba que poderá seguirse a través da canle oficial de Youtube da Federación Galega de Atletismo a partir das 10.30 horas está Esteban Iglesias, do Lucus Caixa Rural, quen lograra a segunda praza na última edición da proba, disputada no ano 2019 en Marín. Xunto ao actual subcampión tamén estarán sobre o sintético Kevin Darriba, do Lucus Caixa Rural, quen fora prata Sub-20 na última edición; e José Carlos Ferreira, do Veteranos de Samil, que defenderá o título de campión galego Máster-45. Precisamente, o campión de España Máster de media maratón en 2019, Jorge Crespo (Atletismo Sar), así como o atleta do ADAS Proinor Iván Roade, serán outros dos participantes a ter en conta neste certame. No que respecta á categoría feminina, ante a baixa de última hora da lucense Marta Casanova, do ADAS Proinor, novamente será a Máster Soledad Castro Soliño (Comesaña SC) quen asuma o protagonismo na proba. A atleta internacional, múltiple campioa de España e da Galiza, conta no seu haber con importantes éxitos no panorama internacional, entre os que destacan o Campionato de Europa dos 10.000 metros, modalidade na que se proclamou campioa do mundo. Xunto a ela tomará parte unha auténtica lenda do deporte do país, a olímpica en Atlanta '96 Julia Vaquero. De igual modo, o que fora bronce no campionato estatal de maratón no ano 2011, Yolanda Gutiérrez (Coruña Comarca), formará parte do grupo de participantes que serán da partida dunha carreira que, ademais de Alejandro Gómez, tamén servirá para homenaxear o recentemente falecido Polo Rey, o gran dinamizador do atletismo en Noia. Galiza, con 12 opcións no Estatal de Montaña Un total de 12 atletas galegos e galegas conforman a expedición que viaxará mañá até terras cántabras para tomar parte na XVI edición do Campionato de España de Montaña-Trail Running, que se estenderá durante toda a fin de semana. Ao Concello de Liencres acudirán catro atletas da Sociedade Deportiva Compostela, que estará representada por Paula Ramos, Brais Pérez, Iván Abeledo e Jordi Carrasco. Outro dos clubs presentes será o Club Deportivo Biosbardo de Lugo, fundado no ano 2016, e que envía até Cantabria Jonathan Pérez, Eneko Hurtado e Iván Sanguiao. Xunto aos citados estarán tamén Esther Bouso, do Club Samertolameu; Rubén Martínez, do Atletismo Negreira; José Benito Gómez, do Ourense Atletismo; o atleta independente Aythami López e o subcampión estatal Máster-60 do ano 2019, o deportista do Club Atletismo Friol Nemésio Gutiérrez. As principais rivais dos deportistas galegos serán, na categoría feminina, Virginia Pérez -a vixente campioa-, Nuria Gil ou Julia Font, mentres que na masculina os nomes máis destacados son os de Oriol Cardona -bronce mundial e campión do mundo de seleccións-, Pablo Villa -campión de España en 2018- ou os irmáns Fernando e Iván Sainz, que contan coa vantaxe de competir ante o seu público.


Summary: Trátase da profesora universitaria Magdalena Barahona Martin.

Podemos continúa na Galiza coa súa folla de rota independente a respeito da lanzada por En Marea. Neste contexto, a secretaria xeral da formación, Carmen Santos, presentou a que é a súa aposta como candidata á presidencia da Xunta. Trátase de Magdalena Barahona Martin, profesora da Facultade de Socioloxía da Universidade de Vigo. Barahona encabeza unha proposta denominada 'Un mar de xente' promovida pola dirección política no seo das primarias que desenvolve o partido. Segundo Carmen Santos este paso é independente da fórmula de concorrencia que adopte finalmente Podemos mentres tenta negociar unha coligazón con En Marea, algo que esta formación --constituída en partido instrumental-- descarta defendendo a integración de Podemos no seu seo abandonando a súas siglas.


Summary: Cimeira da Executiva Nacional para analisar a gravísima situación producida no país por volta da vaga de lumes. A formación frontista vai pedir que Feijóo compareza de urxencia esta terza feira no Pleno do Parlamento para informar sobre o ocorrido.

A prioridade é neste momento apagar os lumes e atender as vítimas, defende o BNG, mais iso non debe un ser un cheque en branco para non criticar a xestión da Xunta. Para o Bloque, o país estes días está a sofrer unha situación de "desamparo". Ana Pontón compareceu perante os meios após unha reunión extraordinaria da Executiva Nacional do Bloque e cualificou os acontecimentos de "catástrofe que deixa un balanzo aterrador". A líder nacionalista combinou dúas mensaxes. A primeira, a de pór o BNG a "disposición da Galiza" no combate aos lumes. A segunda, a de pedir responsabilidades políticas ao executivo galego. Nesa dirección vai a demanda de Feijóo comparecer esta terza feira no Pleno do Parlamento galego. Pontón salientou que o pasado mes de xullo ofereceu un pacto de país ao goberno galego en relación á política anti-incendios, sen obter resposta, e puxo en destaque que a formación nacionalista advertiu na pasada sexta feira dos riscos que defrontaba o país ao terse desmantelado o dispositivo anti-incendios no epílogo do verán. A portavoz nacional da formación frontista tivo tamén palabras de encoraxamento para o labor dos brigadistas. "Sabemos que traballan nunha situación de precariedade e queremos mandarlles todo o noso alento", ao tempo que louvou o "povo da Galiza" por se ter auto-organizado no combate contra as lapas. "É un orgullo ver un país con esa capacidade de superación e non desfalecer mesmo pensando que estaba só, sen un estado [o español] nen un goberno [o galego]." Pontón uníuse á petición do comité de empresa e pediu a demisión de Alfonso Sánchez Izquierdo, director xeral da CRTVG. "Claramente nengún galego podía acompañar [a situación] polos meios públicos", dixo após denunciar que durante horas a TVG mantivo a programación intocada, a priorizar o fútebol e unha serie de ficción á información ao vivo sobre a catástrofe que asolaba o país.


Summary: A antiga casa consistorial loce desde esta quinta feira as cores da bandeira en defensa das liberdades sexuais.

Perante a proximidade do Día do Orgullo LGTBi (Lesbianas, Gais, Trans, Bisexuais e Intersex) (28 de xuño) o Concello de Pontevedra sumouse á loita polas liberdades sexuais de maneira simbólica e adiantándose á propia data. A partir desta quinta feira a vella casa consistorial loce as cores do arco da vella, as mesmas que simbolizan a bandeira en defensa das liberdades sexuais. Desta maneira, o goberno municipal quixo achegar o seu gran de area á visibilización dos colectivos que traballan a prol da igualdade e contra calquera tipo de discriminación por razón sexo, orientación sexual ou identidade sexual. Aliás, o Concello de Pontevedra colabora na organización do 'Boavila Pride' conxuntamente coa asociación PonteVisible que decorre desde esta quinta feira na cidade do Lérez.


Summary: A trinta e un de decembro de 2018 remata a campaña de Sermos Galiza para conseguir tres mil asinantes que fagan posíbel o lanzamento dun diario en papel e en galego. En xaneiro saberemos logo se tal obxectivo se logrou e se teremos en 2019 un medio destas características.

Historicamente o mes de xaneiro foi propicio para a aparición de periódicos na Galiza. Algúns deles moi coñecidos e con moita influencia, caso de Acción Gallega que apareceu publicado por vez primeira un 15 de xaneiro ou El Pueblo Gallego, un 27. Tamén en xaneiro de 1913 saía do prelo Suevia. Revista Gallega Regionalista. De periodicidade quincenal, publicouse en Bos Aires dirixida polo pontevedrés Joaquín Pesqueira. Os contidos eran noticias da Galiza e sobre persoeiros galegos con abundantes críticas á situación social do país. Contiña numerosas caricaturas e debuxos de Castelao (no número un aparece unha caricatura de Fernández Florez) mais foi sobre todo Fernández Lourido —un mozo de Vigo emigrante na Arxentina, que en 1914 é merecente dun amplo artigo en Vida Gallega e anos despois, en 1925, é lembrado na revista Céltiga como o artista que "comezaba a inquietar e producir sarpullidos na hipoderme estética de Buenos Aires"— quen mellor ilustrou Suevia e quen mellor se identificou con ela. E así o entendeu a revista ao caracterizalo como "brillante caricaturista vigués" capaz de interpretar nas súas acuarelas a beleza universal.


Summary: O Ministerio de Sanidade aprobou esta sexta feira unha orde para que o Sistema Nacional de Saúde sufrague a xestación asistida a todas as mulleres, independentemente da súa orientación sexual e do seu estado civil, así como ás persoas trans con capacidade xestante, é dicir homes que naceron oficialmente mulleres e cambiaron de sexo rexistral.

Esta última é a maior ampliación que se produce tras a orde que asinou a ministra Carolina Darias, xa que a maioría das comunidades autónomas xa incluían na súa carteira de servizos os tratamentos de fertilidade a lesbianas, bisexuais e mulleres solteiras. A orde reverte outra aprobada pola ministra Ana Mato en 2014 que excluía destes tratamentos todas as mulleres sen parella heterosexual. Presentar problemas de fertilidade tras "12 meses de relacións sexuais con coito vaxinal sen emprego de métodos anticonceptivos" era un requisito imprescindíbel para acceder a este servizo público. Só Murcia e Asturias non o estaban sufragando o 6 de xullo 2018, cando un dos primeiros Consellos de Ministros de Pedro Sánchez puxo en marcha o procedemento para a normativa que se aproba agora. As comunidades están obrigadas a prestar o servizo A orde fai que non sexa discrecionalidade das comunidades prestar ou non o servizo: todas as cidadás que cumpran os requisitos poden esixir agora este dereito. "Hoxe é un día de restitución de dereitos que nunca debían de suprimirse", afirmou Darias tras asinar a orde arroupada por activistas do colectivo LGTBI. A orde chega con dous anos e medio de atraso. A idea inicial era que no primeiro trimestre de 2019 entrase en vigor unha norma que agora desenvolve a medida incluída no anteproxecto da lei trans aprobado polo Goberno en xuño. Por primeira vez, de forma explícita, recolle entre as beneficiarias destas técnicas as "persoas trans con capacidade de xestar".


Summary: 1.500 mariñeiros, máis de 120 barcos, reatan hoxe a súa actividade despois de protagonizar unha mobilización que fixo historia.

A terza feira 18 de Marzo, a asemblea de Portosín resolveu aceitar a repartición de cota decidida nunha orde ministerial, após gañar unha distribución da carga de traballo máis xusta no interior de Galiza. Foi un acordo en boa parte forzado pola política de feitos consumados do Estado, que publicara no BOE a repartición da cota facendo ouvidos xordos ás mobilizacións galegas. Con todo, mariñeiros e armadores proclamaron que a súa aceitación se limita a este exercicio, 2014, e que xa pensan en 2015 para variar os criterios de repartición da cota entre os distintos segmentos da frota no conxunto do Estado. O sector séntese abandonado pola Xunta de Galiza, que en ningún momento fixo amago de cuestionar en Madrid a orde ministerial de repartición da cota O cerco galego pretende que á hora de distribuír a cota se teña en conta o número de tripulantes de cada embarcación e non os chamados dereitos históricos. A repartición do volume de pesca permitido para 2014 discrimina a Galiza, até o punto de que a frota galega só poderá pescar o 24,8% do total face o 48% de Euskadi. O sector séntese abandonado pola Xunta de Galiza, que en ningún momento fixo amago de cuestionar en Madrid a orde ministerial de repartición da cota. Como non poden ollar para San Caetano, fano para os tribunais. Andrés García, patrón de Sada e voceiro da asemblea de Portosín, confía en que o "xuíz" dea a razón aos argumentos de mariñeiros e armadores face os do Estado.


Summary: O mellor humor, circo e clown converterán, máis unha vez, Vilagarcía no epicentro das risas. Será da man do Festaclown, do 16 ao 21 de agosto, un festival que se define como "artefacto de alegría rebelde que coloca a risa como panca para mover o mundo e o clown como arma de diversión masiva".

Non hai mellor terapia que unha boa gargallada: din que rir pode diminuír a tensión no corazón, baixar o nivel de azucre no sangue, estimular o sistema imunitario e até axudar a reducir a ansiedade. E máis, un minuto de risa seica equivale a 10 de cardio. Con estes estímulos, o bo humor, as risas e o clown teñen unha nova cita en Vilagarcía da man do Festival Internacional de Clown, Festaclown. Un encontro único no que as e os asistentes poderán atopar, ante todo, "risa, humor, circo, acrobacias, cousas abraiantes, diferentes, sorprendentes…", adianta para Nós Diario Nacho Fungueiriño Rey, coordinador do evento, ademais dunha organización "moi profesional, acompañada dun espírito rebelde, canalla e divertido", con espectáculos cos que se procura chegar a todas as idades. O Festival de Clown, un evento que despois de vinte anos continúa a ofrecer "unha programación pioneira", mesturando diversión e, sobre todo, "sendo moi apoiada polo seu público", estenderase do 16 ao 21 de agosto, con entrada libre até completar a capacidade. Non obstante, e para entrar en ambiente, esta quinta feira, 12 de agosto, terá lugar a celebración dos 20 anos de clown de Fran Rei e Pedro Brandariz e, o día 13, o grupo de teatro Clámide festexará os seus 40 anos de historia. Fran Rei e Pedro Brandariz, indica o coordinador do festival, "teñen o mérito de seguir sendo 'o gordo e o calvo' [risos], mantendo todo o seu humor e a súa retranca"; pola súa parte, Clámide é unha compañía de teatro local de Vilagarcía que fixo os 40 anos, "son moitos anos para seguir vivas" e con moita forza. A música como punto de encontro no Festaclown Un festival deste estilo ten que achegar unha programación diferente da que xa ofrece un concello habitualmente, consideran desde a organización do Festaclown. Debe funcionar como un escaparate das novas tendencias, abrir a curiosidade a novos públicos e ofrecer, sobre todo, contidos de calidade para as e os asistentes. "Nós temos que achegar unha retrospectiva, unha mostra, dos diversos estilos, das cousas que se están facendo non só na Galiza, senón tamén no Estado español e a nivel internacional", valora Fungueiriño, porque "levar a cabo unha exposición co máis habitual carece de sentido". Así, para esta nova edición do Festaclown 2021 optaron por situar a música como eixe central: "Apetecíanos mostrar esta faceta de espectáculos de circo, clown e música porque cremos que iso nos dá a oportunidade de diversificar máis o público, de achegarnos a un perfil de xente máis moza… Apostamos por espectáculos moi roqueiros, con música en directo e cun aire moi canalla", engade. Algúns espectáculos imperdíbeis Cun programa que destaca pola súa variedade (son 24 compañías con propostas moi diferentes e de alta calidade), non é tarefa sinxela resaltar aqueles espectáculos máis "interesantes". No entanto, desde a organización sinalan, como prato forte, "Save The Temazo", de Collectiu Frenetik, "unha montaxe moi grande e potente", que conta cun universo sonoro creado en directo desde un set de DJ e altofalantes móbiles, enmarcado por unha escenografía de nove metros de altura. Estarán o sábado 21 de agosto na praza da II República. Tamén apuntan como imperdíbel a presenza de Fundación Tchyminigagua, na segunda feira 16 de agosto, desde Colombia. Mediante "un movemento de esquerdas moi interesante", comenta Fungueiriño, ofrecen unha proposta chea de música, acrobacias e clown. Trátase dunha compañía á que "non podiamos dicirlles que non a visitarnos polo que está a acontecer en Colombia" na actualidade, engade. Tamén Rolabola, premio nacional de circo, que estarán na terza feira 17 de agosto, destaca por presentar unha mestura entre as técnicas de circo e o rock máis puro. Ademais destes espectáculos, no Festaclown contan con "pequenas cousas moi interesantes que chegan até a Galiza desde Italia, con Bergamotto Clown, ou Euskadi", alén da forte presenza das compañías galegas, que presentan "un moi bo nivel", como a batucada feminista Somdolilá, Troula Animación, A Vela Circo, Xarope Tulú, Sue Moreno, quen se fixo co Premio do Público na pasada edición do Festaclown coa súa compañía SU.MA., Circo Chosco ou as "Lambetadas" de Talía Teatro. O CheckPoint Clown de Pallasos en Rebeldía: a risa como medicina social Unha das patas imprescindíbeis do Festaclown é a súa vertente máis social, "que está custando máis desenvolver polo tema da covid-19", indica Nacho Fungueiriño Rey, de Culturactiva, con actividades como o CheckPoint Clown de Pallasos en Rebeldía ou os espectáculos sobre igualdade e diversidade que ofrecen Larraitz Urruzola e Xarope Tulú. "A risa é a mellor medicina para saír de todo isto", valora o coordinador, "a pandemia, a nivel sanitario, é unha cuestión moi delicada, mais tamén a nivel psicolóxico e social". "É moi necesario poder volver saír á rúa e rirnos todos xuntos, non podemos entender a vida sen botar unha risada", valora. Por iso, unha das intencións do festival é pasar bos momentos, partillar sorrisos e gozar xuntos. "Liberar tensión e ter alegría, hai que saltar por algún lado", conclúe.


Summary: Entre os veciños e profesionais existe o temor de que o traslado da xestión á capital leve a medio prazo a un recorte nos servizos que se prestan no centro monfortino. A Plataforma en Defensa da Sanidade Pública acusa a Feijoo de incumprir o seu compromiso sobre a autonomía de xestión do hospital comarcal.

Milleiros de persoas manifestáronse este sábado en Monforte convocados pola Plataforma En Defensa da Sanidade Pública en defensa do hospital comarcal de Monforte e en contra da centralización da xestión sanitaria de toda a provincia en Lugo. A mobilización contou co apoio de toda a sociedade civil da comarca, dende as asociacións de empresarios até os sindicatos e de todos os partidos políticos agás o PP. Mesmo chegaron autobuses dende Chantada e outros concellos. Entre os veciños e profesionais existe o temor de que o traslado da xestión á capital leve a medio prazo a un recorte nos servizos que se prestan no hospital comarcal e citan exemplos semellantes do Hospital do Barco ou do Salnés, que viron reducido o seu persoal ao depender de áreas sanitarias meirandes. Entre os veciños e profesionais existe o temor de que o traslado da xestión á capital leve a medio prazo a un recorte nos servizos que se prestan no hospital comarcal O pleno da corporación monfortina, reunido este venres en sesión extraordinaria e urxente, mostrara o seu rexeitamento, cos votos a favor de BNG e PSOE, a que a área sanitaria do sur lucense e o seu hospital comarcal pase a depender dunha xerencia centralizada en Lugo, tal e como anunciou a Xunta de Galicia. Nesa votación o PP quedou só na defensa da xestión sanitaria provincial. A moción partía da Plataforma en Defensa da Sanidade Pública, que acusaba o presidente da Xunta de incumprir o seu compromiso sobre a autonomía de xestión do hospital comarcal de Monforte. Os populares, pola súa banda, afirman que a xestión integrada no implica que Núñez Feijoo faltara á súa palabra pois "as tres áreas mantéñense, o que hai é unha fixación con Lugo". No pleno tomou a palabra a portavoz da plataforma en defensa da sanidade pública, Maribel García, que expuxo os temores de profesionais da sanidade e dos veciños e veciñas ante a posible perda de autonomía do hospital monfortino e do recorte de servizos. A mobilización na comarca de Lemos repítese na outra área afectada pola centralización da xestión na capital provincial, A Mariña. Un manifesto recolleu xa máis de catro mil sinaturas contra a xestión integrada provincial. Os plans da Consellaría de Sanidade provocou a dimisión do xerente da área sanitaria que será substituido este luns por Francisco Antonio Soriano Paredes